Xi jfisser l-isfumar tan-nhar fil-lejl u l-lejl fin-nhar… it-taqlib ta' l-isjuf u l-ixtiewi u l-fawran ta' l-imħabba Fit-trabokk ta' l-istorja sakkarnieh iż-żmien, — jew hekk mingħalina — fil-Mene, Teqel, u Parsin, fil-maskla mdiehba t'Agamemnon, fiż-żwiemel ta' Trojja… niżlu t-trovaturi jgħannu r-romanzi ta' xbejbiet kasti u kavallieri qalbiena, u ssawru provinċji, renji u repubbliki, u żegħdu n-nies, ġnus ħakmu u nħakmu u nibtu filosfi u filosofiji u nkisbu sejbiet ta' magni u strumenti u tħawwad il-moħħ, fantas ħut u żwiemel, pjaneti, vapuri u bini għoli ħamsin sular daqs it-torri ta' Babel. Iżda wara kollox —anzi qabel— xi jfisser l-isfumar tan-nhar fil-lejl u l-lejl fin-nhar, it-taqlib ta' l-isjuf u l-ixtiewi u l-fawran ta' l-imħabba